መንግሥት ለ200 ታማኝ ግብር ከፋዮች ዕውቅና ሽልማት ሰጠ
የገቢዎች ሚኒስቴር ባዘጋጀው ባለ 12 ነጥብ መመዘኛ ተለክተው ከፍተኛ ውጤት ያስመዘገቡ 200 ግብር ከፋዮች መስከረም 7 ቀን 2013 ዓ.ም. በጠቅላይ ሚኒስትር ጽሕፈት ቤት ቅጥር ግቢ ውስጥ በተሰናዳ መርሐ ግብር ላይ የዕውቅና የምሥጋና የምስክር ወረቀትና የዋንጫ ሽልማት ተበረከተላቸው፡፡ዋንጫና የምስክር ወረቀት ከጠቅላይ ሚኒስትሩ የተበረከተላቸው ግብር ከፋዮች በሦስት ዘርፍ ተከፍለው የተሸለሙና የተመሰገኑ ሲሆን፣ 20 ግብር ከፋዮች በፕላቲኒየም፣ 60 ወርቅ እና 120 በብር ደረጃ ዕውቅናና የምስክር ወረቀት ተበርክቶላቸዋል፡፡ተሸላሚዎቹ ከአገር ውስጥ ታክስና ከጉምሩክ ቅርንጫፎች የተመረጡ ሲሆን፣ ምርጫውን ለማከናወን 12 መመዘኛዎች ተቀምጠዋል፡፡ እነዚህም መሠረታዊ የግብር ከፋይ መረጃ፣ ታክስ ማሳወቅ፣ የግብር ከፋዩ የቅጣት ታሪክ፣ የአዲስ ግኝት ልዩነት፣ የግብር/ታክስ ሥሌት ልዩነት፣ የተመላሽ ጥያቄ ልዩነት፣ ግብር ከፋዩ ለቅርንጫፍ ጽሕፈት ቤቱ በሁሉም የታክስ ዓይነቶች ያበረከተው የገቢ አስተዋጽኦ፣ ከታክስ ማጭበርበርና ሥወራ ጋር በተያያዙ መረጃዎች ሐሰተኛ ደረሰኝና ደረሰኝ አለመስጠት፣ የግብር ከፋዩ የዕዳ አከፋፈል ታሪክና ከዕዳ ጋር በተያያዙ ያሉበት ሁኔታ፣ ግብር ከፋዩ በጉምሩክ በኩል የድኅረ ዕቃ አወጣጥ ኦዲትና የድንገተኛ ፍተሻ መረጃ ታሪክ እንዲሁም በግብር ከፋዩ ላይ ከፌዴራል ፖሊስና ከጠቅላይ ዓቃቤ ሕግ የተገኘ መረጃ የሚሉ ናቸው፡፡በዕውቅና ሥነ ሥርዓቱ ላይ ንግግር ያደረጉት ጠቅላይ ሚኒስትር ዓብይ አህመድ (ዶ/ር)፣ ግብር አለመክፈል ከስርቆት የሚስተካከል ወንጀል እንደሆነ ገልጸው ተሸላሚ ግብር ከፋዮችን ግን ‹‹ባለመስረቅ የኢትዮጵያ ችግኞች ናችሁ›› በማለት አሞካሽተዋቸዋል፡፡‹‹ዛሬ መሸለም የሚገባቸው ሰዎች በሺዎች የሚቆጠሩ መሆን ነበረባቸው፣ 200 በቂ አይደለም፤›› ሲሉ የተናገሩት ጠቅላይ ሚኒስትር ዓብይ አህመድ፣ ‹‹ይኼ የሆነበት ምክንያት ከዚህኛውም ከዚያኛውም ወገን ሌቦች አሉ ማለት ነው፡፡ ሁለቱን ሌቦች መቀነስና ማጥፋት እስካልቻልን ድረስ ብልፅግናን ማረጋገጥ አይቻልም፡፡ ልማትንም ማረጋገጥ አይቻልም፤›› በማለት አሳሳቢ መሆኑን ተናግረዋል፡፡ ግብር ሳይከፍሉ መንግሥት ሰላም ያስከብር የሚሉ ሰዎች የራሳቸውን ግዴታ ሳይወጡ መብታቸውን የሚጠይቁ በመሆናቸው ተገቢ አካሄድ አይደለም በማለት፣ ግዴታውን የማይወጣ ሰው መብቱን መጠየቅ በትክክለኛው የመንግሥት ሥርዓት አግባብ አይደለም ብለዋል፡፡ ዕውቅና የተሰጣቸው ሰዎች ደግሞ በዓመት አንዴ የሚሸለሙበት ሳይሆን የተለየ የመንግሥት አገልግሎትና መስተንግዶ ሊያገኙ እንደሚገባና ይኼንንም መንግሥት እንደሚያረጋግጥ ቃል የገቡት ጠቅላይ ሚኒስትሩ፣ በገቢዎች ሚኒስቴር ጥናት ላይ በመመሥረትም መደለያና እጅ መንሻ የሚሹ ሹመኞችን እጅ ከፍንጅ የሚያስይዙ ሰዎች የታክስ ቅነሳ እንደሚደረግላቸው ገልጸዋል፡፡ መንግሥት ቢዝነሶች በኮሮና ቫይረስ ወረርሽኝ ሳቢያ የደረሰባቸውን ጉዳት ተረድቶ የተለያዩ ድጋፎችን እንዳደረገላቸው የገለጹት የገቢዎች ሚኒስቴሩ አቶ ላቀ አያሌው ይኼም የተጨማሪ ሥሌት ታክስ መክፈያ ጊዜን በማራዘም ድርጅቶች ገንዘቡን እንዲጠቀሙት ማድረግ፣ እስከ 2007 ዓ.ም. የግብር ዕዳ ማለትም ፍሬ ግብር፣ ወለድና ቅጣት ያለባቸው ድርጅቶች መቶ በመቶ ቅናሽ እንዲደረግላቸው ከ2008 እስከ 2011 ዓ.ም. ድረስ የግብር ዕዳ ያለባቸውን ወለድና ቅጣት በማንሳት የተሠሩ ሥራዎች ችግርን ለመወጣትም ሆነ ልማትን ለማምጣት በጋራ መሥራት እንደሚገባ ያመለክታሉ አሉ፡፡በ2013 በጀት ዓመት 290 ቢሊዮን ብር ለመሰብሰብ ዕቅድ የተያዘ መሆኑን ያመላከቱት አቶ ላቀው፣ በሐምሌና በነሐሴ ወራት 39.4 ቢሊዮን ብር ለመሰብሰብ ታቅዶ የዕቅዱ 107 በመቶ በማሳካት 42.2 ቢሊዮን ብር መሰብሰቡን ጠቁመው፣ የተያዘው የገቢ ዕቅድ የሚሳካ መሆኑን ያሳየ አፈጻጸም ነው ብለዋል፡፡ ይኼ አፈጻጸም ከ2012 በጀት ዓመት ተመሳሳይ ወቅት ጋር ሲነፃፀር የ4.02 ቢሊዮን ብር ወይም የ10.7 በመቶ ብልጫ እንዳለው ሚኒስትሩ ጠቁመዋል፡፡